En undersøkelse gjennomført av Actis, rusfeltets samarbeidsorgan, viser at 83 prosent sier nei til legalisering, mens 12 prosent sier ja.

– Det er mange flotte ungdommer, men vi er samtidig bekymret for den økte rusbruken i noen miljøer, for det har blitt en lukket arena, sier elevinspektør i Sandsli videregående skole, Stig Hammersland.

Han mener det bør legges mer i det forebyggende arbeidet, og forteller at han og flere elevinspektører opplever holdningsendringer blant unge.

– Det er sterke krefter som ønsker å legalisere for eksempel cannabis. Det brukes mye penger på å skape en holdning om at «det ikke er så farlig», sier Hammersland.

Leserinnlegg fra elevinspektørene: Åpent brev til russeforeldre

Vil fjerne flertallsmisforståelsen

En rapport fra EUs narkotikabyrå (EONN), som ble lagt frem tidligere i år, viser at cannabis er det mest brukte rusmiddelet i Europa. Norge er blant landene der bruken øker.

Slik som elevinspektør Hammersland, forteller forebyggende koordinator ved Bergen sør politistasjonsdistrikt, Øystein Samsonsen, at også politiet registrerer en holdningsendring i noen få miljøer, og spesielt når russetiden nærmer seg.

– Vi må bort fra flertallsmisforståelsen, for det er ikke slik at «alle gjør det». Det er fortsatt et fåtall som bruker narkotiske stoffer, og de aller fleste ungdom kommer aldri til å gjøre det, presiserer han.

Samsonsen sier det er vanskelig å si hva som påvirker ungdommen. Men han tror mange blir påvirket av media, filmer og populærindustrien.

– Det er ingen tvil om at legaliseringsindustrien prøver å påvirke ungdom via ulike kanaler, sier han.

Cannabis-stoffer står fortsatt høyest. Men politiet har sett at også det narkotiske stoffet MDMA ser ut til å være på vei tilbake, etter at det har vært mer eller mindre «borte» fra markedet i rundt ti år.

– Det bekymrer oss at vi ser at bruken av MDMA synes å være på vei opp i enkelte miljøer.

– Vi må dyrke frem tøffheten

Den forebyggende koordinatoren mener både politi, foreldre og skole må være påpasselige når russetiden nærmer seg, da flere kan komme i en pressituasjon.

I februar 2014 gikk politiet til aksjon og pågrep elever ved syv videregående skoler i Bergen. Etterforskningen viste at flere av elevene hadde sentrale posisjoner i russestyrene. 45 av skoleelevene gikk med på å få påtaleunnlatelse mot å bli med på et prosjekt i regi av Utekontakten i Bergen kalt «Tidlig ute».

– Vi må dyrke frem tøffheten hos ungdommene, slik at de har mot til å si nei til narkotika.